150 deltog i torsdagens valgtræf i Aars med blandt andet børn og unges psykiske problemer og klima på dagsordenen. Og så ville en kandidat oprette en uddannelse, der allerede findes.

Er karakterer og eksaminer i skolen med til at udløse psykiske problemer hos et stærkt stigende antal børn og unge? Det var 14 nordjyske folketingskandidater, der torsdag var til valgtræf på Vesthimmerlands Gymnasium og HF i Aars, meget uenige om. 150 himmerlændinge deltog i mødet, der var arrangeret af DR Nordjylland, Det nordjyske mediehus samt TV2 Nord. Uenighed om karakterer Marie Bjerre (V) mente ikke, at det vil ændre noget på mistrivslen blandt børn og unge at skære på karakterer. - At stille krav er at vise tillid til mennesker. Problemet er, at der mangler tid til fordybelse, fordi så meget andet fylder, sagde hun. Christian Friis Bach (RV) fandt derimod, at karaktererne spiller en rolle og så gerne, at der blev færre af dem. - Vi bliver rigere og rigere, og vores børn får det dårligere og dårligere. Måske er det på tide, at vi sætter tempoet lidt ned, sagde han. Berit Raldin fra Enhedslisten ville have væksten sat ned. - Den måde, vi i dag lever på, er ikke bæredygtig for planeten, men heller ikke for det enkelte menneske, sagde hun. Joachim Plaetner Kjeldsen (ALT) ville skrotte folkeskolereformen og sætte lærerne fri. Hovedrysten i salen Den to timer lange debat satte også fokus på inflationen, klima og på manglen på personale i det offentlige, herunder sygeplejersker. Lise Bech, der stiller op for Danmarksdemokraterne fik nogle i salen til at ryste på hovedet, da hun foreslog, at succesen med at uddanne læger i Nordjylland bør føre til, at man arbejder på også at få en sygeplejerske-uddannelse til Nordjylland. Andre kandidater gjorde efterfølgende opmærksom på, at der i adskillige år har eksisteret  sygeplejerske-uddannelser i Aalborg, Thisted og Hjørring. Lise Bech præciserede efter mødet, at hun mente, der burde oprettes flere pladser end i dag på sygeplejerske-uddannelsen.